Cauza exploziei urmate de un incendiu de la stația GPL din Crevedia, din 2023, pare a fi utilizarea unor pompe neomologate pentru transvazare, pentru a economisi timp și bani, susține avocatul victimelor Adrian Cuculis, care a făcut publice imagini din raportul Institutului Național de Expertize Criminalistice (INEC).
Mai mult, incendiul din 23 august 2023, soldat cu moartea a şase persoane şi rănirea a peste 50, din raport reiese că la stația GPL din Crevedia erau folosite echipamente neomologate și a fost evidențiată prezența unor surse de aprindere la locul incidentului.
"Raportul INEC în cazul Crevedia arată că incendiul și explozia au fost provocate din pricina utilizării unor pompe de transvazare neomologate și care nu permiteau etanșeizarea corectă la supapa cisternelor. Același lucru l-a reținut și raportul INSEMEX care în 400 de file arată în detaliu ce s-a întamplat la Crevedia și cum au murit atâtea persoane. Din punctul meu de vedere putem subsuma tragedia de la Crevedia la un singur cuvânt: "bani". Transvazarea se făcea cu o pompa de debit mare pentru a descărca dintr-o cisternă în alta cantitatea de GPL și pentru a "eficientiza" timpii", a comunicat presei avocatul Adrian Cuculis.
Patronii staţiei GPL de la Crevedia, Daniel Ionuţ Doldurea (fiul primarului din Caracal) şi Cosmin Ionuţ Stângă, se află în arest la domiciliu, potrivit deciziei Tribunalului Bucureşti din 26 ianuarie 2024, decizie definitivă.
Cei doi au încercat un nou tertip pentru a scăpa de arestul la domiciliu la începutul lunii februarie. Au cerut instanței să-și reia activitatea la firma pe care o dețin, Flagas SRL, de luni până vineri de la orele 09:00 la 17:00. Magistrații au respins cererea ca fiind neîntemeiată.